Euroopa Liidu ühise põllumajanduspoliitika

rakendamise seaduse eelnõu

seletuskirja lisa

**Eelnõu kohta esitatud arvamustega arvestamise või arvestamata jätmise tabel**

**Justiitsministeerium**

|  |  |  |
| --- | --- | --- |
|  | **Märkus/ettepanek** | **Arvestatud/mittearvestatud ja põhjendus** |
| 1. | Palume võimalusel tuua seletuskirja mõjude osas välja märgitud sihtrühmade suurused – kui palju on Eestis kohalikke tegevusgruppe, kui palju on potentsiaalseid lõppkasusaajaid, kelle hulgas on põllumajandustootjad ja maapiirkonna ettevõtjad (või alternatiivina: kui palju on aastas keskmiselt olnud kasusaajaid), samuti kui suur töötajate koosseis riigiasutustes (eraldi PRIA, MES, ministeerium) puutub muudatustega kokku ehk tegeleb pikendatava programmperioodi meetme(te) seire, analüüsi jms tegevustega või saab olema seotud uue meetmega. | Arvestatud ja seletuskirja täiendatud. Sihtrühm: muudatusest mõjutatud sihtrühmaks on kohalikud tegevusgrupid ning kõigi nende arengukava meetmete või tegevuse liikide potentsiaalne sihtrühm, mille raames on toetuse saajatel võimalik kasutada nn osaliselt tasutud kuludokumentide skeemi. Kohalikud tegevusgrupid on kohaliku arengu strateegiate koostamiseks ja elluviimiseks moodustatud avaliku ja erasektori partnerlusel põhinevad mittetulundusühingud (inglise keeles local action groups) ning kes rakendavad Euroopa Liidu ühenduse algatusprogrammi LEADER. Eestis tegutseb hetkel 26 kohalikku tegevusgruppi, kes katavad 99% Eesti maapiirkonnast. Osaliselt tasutud kuludokumentide skeemi on toetuse saajatel võimalik kasutada arengukava viie meetme ja üheksa tegevuse liigi raames. Osaliselt tasutud kuludokumentide skeemi potentsiaalse sihtrühma moodustavad teoreetiliselt peaaegu kõik Eesti maapiirkonnas tegutsevad ettevõtjad, mittetulundusühingud, sihtasutused jt, tulenevalt asjaolust, et nimetatud skeemi on võimalik kasutada ka arengukava LEADER-projektitoetuse raames, mille potentsiaalne sihtgrupp on äärmiselt lai.  Konkreetsed muudatused mõjutavad väheseid (kuni 20) sihtrühma ametnikke ja töötajaid. |
| 2. | Palume lisada mõjude osasse selgituse, kas muudatustega seotult üldine halduskoormus sihtrühmadele (kohalikud tegevusgrupid, lõppkasusaajad) jääb samaks või muutub (kasvab/kahaneb), lisades juurde selgituse või põhjenduse. Sarnaselt palume märkida, kas seletuskirjas kajastamist leidnud riigiasutustel võib muudatuste tulemusel töökoormus muutuda (kasvada/kahaneda) või jääb üldjoontes samaks, lisades ka lühikese põhjenduse. | Arvestatud ja seletuskirja täiendatud. Eeldusel, et maaeluminister seaduse § 82 lõikes 3 ette nähtud volitusnormi alusel skeemi tingimusi toetuse saajate jaoks ei muuda, ei muutu seega ka toetuse saajate halduskoormus. Kokkuvõtvalt võib öelda, et riigiasutuste töökoormus jääb üldjoontes käimasoleva programmi pikendatud rakendamise ajal võrreldes praegusega samaks, kuna pikendamine ise uusi tööülesandeid otseselt ei kaasa ei too. |
| 3. | Palume seletuskirjas kasutatud mõiste „kohalik tegevusgrupp“ vähemalt mõjude alaosas avada veidi täpsemalt, märkides, et tegemist on organisatsiooniga, mis on loodud avaliku ja erasektori partnerluses. | Arvestatud ja seletuskirja täiendatud. Kohalikud tegevusgrupid on kohaliku arengu strateegiate koostamiseks ja elluviimiseks moodustatud avaliku ja erasektori partnerlusel põhinevad mittetulundusühingud (inglise keeles local action groups) ning kes rakendavad Euroopa Liidu ühenduse algatusprogrammi LEADER. |
| 4. | Eelnõu tehtud ka mõningad keelemärkused. | Arvestatud. |
| 5. | Seletuskirja 9. osa „Seaduse jõustumine“ – palume põhjendada jõustumisaja valikut. NT käsiraamatu § 49 kommentaari kohaselt tuleb jõustumisaja valikut põhjendada ka juhul, kui seadus on kavandatud jõustuma üldkorras, sest see võimaldab eelnõu koostajal selgitada, et kavandatud on piisav aeg eeltöödeks ja normidega tutvumiseks. | Arvestatud ja seletuskirja täiendatud. Eelnõu seadusena rakendamine ei too seaduse adressaatidele kaasa vajadust oma tegevust koheselt ümber korraldada ega muul moel kohaneda, ega suurenda üldist halduskoormust võrreldes sellega, mis kaasneb sihtrühmadele arengukava rakendamisel praegusel hetkel. Maaeluministeerium ja teised Euroopa Liidu ühist põllumajanduspoliitikat rakendavad asutused on juba arvestanud programmiperioodi 2014–2020 pikenemisega kahe aasta võrra. Samuti ei vaja seadusesse uue meetme rakendamiseks tingimuste loomine täiendavat aega. |